Middelsstore (ca. 15 millimeter), avlange, blanke, svarte løpebiller. Hodet er bredt og firkantet, mye bredere enn langt, kjevene er kraftige, men ikke spesielt lange, fasettøynene ganske små. Antennene er spinkle, litt lengre enn hodets bredde. Pronotum er hjerteformet, bredere enn langt, med smale avsatte sidekanter. Dekkvingene er ovale, uten punktstriper, men kan ha serier av store, runde groper. Beina er middels lange.